Reuseskikking namens benadeelde SAPD-lid bereikFoto: SAPD/Facebook Die vakbond Solidariteit het Woensdag ŉ reuseskikking bereik namens ŉ SAPD-lid wat weens regstellende aksie oor die hoof gesien is vir ŉ pos waarvoor hy die mees geskikte kandidaat was. Anton van der Bijl, hoof van Solidariteit se Sentrum vir Billike Arbeidspraktyke, het in ŉ verklaring gesê Anton Coetzee het op 29 Junie 2015 aansoek gedoen vir die posisie van Bevelvoerder: Veeartsenykundige Verpleegster, met die rang van luitenant. Hy het tydens die onderhoudsproses die hoogste telling van al die aansoekers gekry. Coetzee is egter nie in die pos aangestel nie, aangesien sy aanstelling nie die rasdemografie bevorder nie. “Ten spyte van die feit dat Coetzee as die beste en voorkeurkandidaat deur die paneel aangewys is, is ŉ swart vrou wat nie die nodige ervaring het om die funksies van die pos te verrig nie, aangestel,” het Van der Bijl gesê. Solidariteit het daarna namens Coetzee opgetree en vandag is ŉ skikking oor die aangeleentheid bereik. Volgens Van der Bijl moet Coetzee nou binne 30 dae terugwerkende voordele en vergoeding op die rang van luitenant/kaptein ontvang, asof hy in die pos aangestel is. “Ons is verheug dat hierdie aangeleentheid tot ŉ einde kon kom, maar ons kan nie genoeg beklemtoon nie dat die SAPD meer doeltreffend sal funksioneer indien hulle net die nodige erkenning gee aan bevoegde polisiebeamptes ongeag hul ras, geslag of ander arbitrêre gronde,” het Van der Bijl gesê. “Ons begin al hoe meer bespeur dat daar ŉ mate van mismoedigheid by polisiebeamptes posvat, en wil deur sake soos hierdie ŉ baken van lig en hoop wees in donker tye.”